அவருடைய புகைப்படங்களில் ஒருங்கிணைவு (Composition) எப்படி அமைகிறது என்று பார்க்கலாம். எல்லாவற்றையும் ஜியோமெட்ரிக் வடிவங்களாகப் பார்ப்பதுடன், ஒரு குறிப்பிட்ட பிரேமிற்குள் ஓர் ஒழுங்கமைவை ஏற்படுத்திக்கொண்டு, சில நிகழ்வுகள் நடப்பதற்காக அவர் காத்திருப்பதையும் காணலாம். எதிர்பாராத தருணங்களில் அவர் படம்பிடிப்பதையும் காணலாம். இவை யாவுமே அவருடைய வேகம் சம்பந்தப்பட்டது. இதை மீறி அவர் ஓர் ஓவியனின் கண்ணைக் கொண்டு இருப்பதால் நீண்ட பாரம்பரியத்தைக் கொண்ட பிரெஞ்சு ஓவியர்களின் ஒருங்கிணைவையும் இவர் படங்களில் காணலாம். கறுப்பு வெள்ளையில் ஒளிந்துள்ள வண்ணங்களைத் திறந்து ஆழ்ந்த தியானத்தன்மையை ஏற்படுத்தக்கூடிய படங்களையும் உருவாக்கியுள்ளார். படம் பிடிக்கும் பொருளையும், சுற்றியுள்ள சூழலில் உள்ள இன்னொரு பொருளையும் இணைப்பதன்மூலம் புகைப்படத்தின் எல்லையை விரிவுபடுத்தினார். இது இவருடைய ஆசிரியர் ஆந்த்ரே கொத்தஸிடமிருந்து வந்தது. ஒரே கவிதையில் கவிஞர் பிரமின் படிமங்களை அடுக்குவதைப்போல ஒரே புகைப்படத்தில் பல்வேறு புகைப்படங்களை, புகைப்படங்களின் அனுபவத்தை அடுக்கியிருப்பதைக் காணலாம். இப்புகைப்படங் களைத் தனியே பிரித்தெடுத்து தனியாக அனுபவிக்க முடியும். நல்ல புகைப்படங்களைப் பார்ப்பது என்பது நம்முள் ஆழ்ந்த இசையை ஏற்படுத்தும், பார்வையின் விழி சிதறாமல் கண்கள் லயத்துடன் புகைப்படங்களில் சுழலும், பின்பு ஆழ்ந்த மௌனத்தை ஏற்படுத்தும், இவை யாவும் பிரெஸ்ஸோனின் புகைப்படத்தில் இருந்தது. இவருடைய புகைப்படச் சிந்தனைகள் பல்வேறு கலைகளைப் பாதித்தன, உலகப் புகழ்பெற்ற சினிமா இயக்கமான (‘Cinema Verite’) சினிமா வெரித்தே இவருடைய புகைப்படச் சிந்தனையின் மூலமே உருவாக்கப்பட்டது. அதன் அடித்தளம் பிரெஸ்ஸோனின் புகைப்படங்களே.